รองนายกรัฐมนตรี เร่งหารือแผนการบริหารจัดการน้ำพื้นที่ลุ่มต่ำลุ่มน้ำเจ้าพระยา เพื่อแก้ปัญหาภัยแล้งและรับมือฤดูฝนนี้
รองนายกรัฐมนตรี เร่งหารือแผนการบริหารจัดการน้ำพื้นที่ลุ่มต่ำลุ่มน้ำเจ้าพระยา เพื่อแก้ปัญหาภัยแล้งและรับมือฤดูฝนนี้ พลเอก ประวิตร วงษ์สุวรรณ รองนายกรัฐมนตรี ในฐานะผู้อำนวยการกองอำนวยการน้ำแห่งชาติ ประชุมคณะอนุกรรมการขับเคลื่อนแผนแม่บทการบริหารจัดการทรัพยากรน้ำ และคณะอนุกรรมการอำนวยการด้านการบริหารจัดการทรัพยากรน้ำ ครั้งที่ 1/2563 ภายในกองอำนวยการน้ำแห่งชาติ สำนักงานทรัพยากรน้ำแห่งชาติ (สทนช.) เพื่อติดตามสถานการณ์ภัยแล้งในพื้นที่ของหน่วยงานต่างๆ ทั่วประเทศและวางมาตรการช่วยบรรเทาผลกระทบให้กับประชาชน ซึ่งจะหารือแผนการบริหารจัดการน้ำพื้นที่ลุ่มต่ำลุ่มน้ำเจ้าพระยาปี 2563 โดยแนวทางการบริหารจัดการน้ำช่วงต้นฤดูฝนปี 2563 ระหว่าง 1 พฤษภาคมถึง 31 กรกฎาคม 2563 จะต้องจัดสรรน้ำเพื่อการอุปโภค-บริโภค และรักษาระบบนิเวศและพืชต่อเนื่อง 1,656 ล้านลูกบาศก์เมตร ส่วนพื้นที่การเพาะปลูกข้าวในพื้นที่ลุ่มต่ำจากการคาดการณ์ของกรมชลประทานจะมีปริมาณน้ำคงเหลือช่วงฝนทิ้งช่วงเพียง 436 ล้านลูกบาศก์เมตร ทำให้สามารถส่งน้ำเพื่อการเพาะปลูกได้เฉพาะพื้นที่ลุ่มต่ำทุ่งบางระกำ จังหวัดพิษณุโลก ในพื้นที่เป้าหมาย 265,000 ไร่ ด้วยการจัดสรรน้ำเป็นช่วงที่ 1 เดือนมีนาคมถึง 30 เมษายน ประมาณ 65 ล้านลูกบาศก์เมตร และช่วงที่ 2 เดือนพฤษภาคมถึงกรกฎาคม ประมาณ 245 ล้านลูกบาศก์เมตร เพื่อให้ทันเก็บเกี่ยวช่วงปลายเดือนสิงหาคมนี้หลังจากนั้นจะใช้พื้นที่ดังกล่าวทำหน้าที่เป็นแก้มลิงธรรมชาติ รองรับน้ำในฤดูน้ำหลาก เพื่อลดผลกระทบจากอุทกภัยที่จะเกิดขึ้นในพื้นที่จังหวัดสุโขทัย และทำหน้าที่เป็นทุ่งหน่วงน้ำไม่ให้เกิดผลกระทบกับลุ่มน้ำเจ้าพระยา โดยบริหารจัดการร่วมกับพื้นที่ลุ่มต่ำ 12 ทุ่งทางตอนล่างด้วย ขณะเดียวกันจะให้หน่วยงานที่เกี่ยวข้องประสานจังหวัดในพื้นที่ลุ่มต่ำลุ่มน้ำเจ้าพระยา 13 จังหวัด ประชาสัมพันธ์สร้างการรับรู้ให้กับเกษตรกรและประชาชนในพื้นที่ทราบอย่างทั่วถึงด้วย